ԱՄՆ-ում քննարկում են զենքի վաճառքի խստացման ուղիները
Օրլանդոյի ողբերգությունից շուրջ մեկ շաբաթ անց ԱՄՆ-ի Սենատում տեղի է ունենալու զենքի վաճառքը խստացնելու վերաբերյալ օրինագծի քվեարկություն: Ինչպիսի որոշում կընդունի հանրապետական մեծամասնությամբ Սենատը, որի անդամների մեծ մասը դեմ է զենքի վաճառքի խստացմանը, ցույց կտա քննարկումների ընթացքը
Օրլանդոյում եկեղեցու զանգերի ղողանջն ազդանշում է, որ «Փալս» գիշերային ակումբում դաժան սպանությունից անցել է ուղիղ մեկ շաբաթ: Ողբերգությունից հետո Միացյալ Նահանգներում կրկին սրվել է զենքի վաճառքը խստացնելու հարցը: «Մենք ոչինչ չենք արել, բացարձակապես ոչինչ: Բավակա՛ն է տեսնենք անմեղ մարդկանց սպանություններ», - նշում է դեմոկրատ սենատոր Քրիս Մըրփին: Դեմոկրատական կուսակցության ներկայացուցիչները 15 ժամ շարունակ անընդմեջ ելույթներ են ունեցել Սենատում՝ պահանջելով հանրապետական մեծամասնությունից քննարկել զենքի վաճառքը խստացնող օրինագիծը: «Բավական է, բավական: Անցյալի նման ամեն ինչ այլեւս չի կարող շարունակվել», - նշում է սենատոր Քորի Բուքերը: Հանրապետականները սակայն, կոչ են անում չկենտրոնանալ զենքի վաճառքի վրա: «Մեզ անհրաժեշտ է «Դաեշ»-ին ծնկաչոք անելու ռազմավարություն, քանի որ հենց այն է ահաբեկիչներ ծնում», - նշում է հանրապետական սենատոր Ջոն Քորնին: Վերլուծաբանների խոսքով սակայն, օրենսդիր իշխանության մեծամասնությունը կազմող հանրապետականները դժվար թե խստացնեն զենքի վաճառքը: «Արդյո՞ք զենք կրելու իրավունքը սահմանափակելով են պայքարում ահաբեկչության դեմ: Ամենեւին՝ ոչ», - նշում է Ներկայացուցիչների պալատի նախագահ Փոլ Ռայանը: Փոլ Ռայանի կարծիքին են նաեւ զենք արտադրող ընկերությունների ներկայացուցիչները: «Կարծել, թե զենքի վաճառքի խստացումը կնվազեցնի մահապարտ ջիհադիսների թիվը, նշանակում է ուշադրությունը շեղել իրական խնդրից», - նշել է Հրազենի ազգային ընկերակցության ներկայացուցիչ Քրիս Քոքսը: Նախագահ Բարաք Օբամայի դիրքորոշումն այս հարցում միանշանակ է՝ զենքի վաճառքի խստացումը անհրաժեշտ քայլ է՝ մարդկային կյանքեր փրկելու համար: